# ‏י' אב תשע"ד

**‏06 אוגוסט 2014**

**הודעה לתקשורת**

**עקב חוסר המודעות של ההורים:**

**משרד התקשורת יחייב את החברות להגביר את המודעות לתוכנות סינון האתרים ולפנות באופן יזום ללקוחותיהן**

**שר התקשורת גלעד ארדן: " הורים רבים עדיין לא מודעים לאפשרות לדרוש תוכנות סינון שיגנו על ילדיהם ויאפשרו גלישה בטוחה**

**החברות מסתירות את השירות שניתן בחינם ואנו נחייב אותן להגביר את המודעות באופן אקטיבי"**

**משרד התקשורת שוקל לחייב את חברות התקשורת להציע ללקוחותיהן את שירות הסינון באופן ישיר ויזום, כולל באמצעות משלוח מסרון או דואר אלקטרוני במועד ההתקשרות, בעת חידושה ובכל שנה ושנה. ללקוח יתאפשרו דרכים פשוטות להתקנת התוכנה:**

**\* באמצעות הרשת של החברה, ללא צורך בהתקנת תוכנה כלשהי**

**\* באמצעות תוכנת סינון שתותקן על גבי הציוד שבידי המנוי - כאשר החברה תספק לו תמיכה טכנית לצורך ביצוע ההתקנה, ללא תשלום**

**\*החברות יחויבו לאפשר גם סינון לפי שעות הגלישה והתקנה של תוכנות הסינון גם על מכשיר הסלולר של המנוי**

**========================================**

משרד התקשורת בדק ומצא ששיעור המנויים שמקבלים לבקשתם, שירותי סינון אתרים ותכנים פוגעניים באינטרנט בחינם, הנו זעום. המשרד סבור כי הדבר נובע מחוסר מודעות בציבור הן לסכנות הקיימות ברשת והן לאמצעים שיכולים לסייע להתגונן מפניהם וזאת על אף קמפיין נרחב לעידוד המודעות לסכנות ברשת שעלה לפני מספר חודשים. בנוסף התברר כי החברות שמחויבות לספק את השירותים - ללא תשלום – נמנעות מלהציע זאת לציבור הרחב באופן הנדרש.

**לכן, שוקל משרד התקשורת לבצע את התיקונים הבאים ברישיונות חברות הסלולר, חברות הסלולר הווירטואליות וספקיות גישה לאינטרנט:**

היקף השירות ואופן אספקתו - השירות לסינון של אתרים פוגעניים ותכנים פוגעניים באינטרנט, ללא תשלום יוכל לכלול גם: **סינון על פי שעות גלישה שתוגדר ע"י המנוי עם אפשרות לגמישות ולשינויים**; **הפקת דו"חות אודות שעות גלישה והאתרים בהם בוצעה גלישה** – וזאת לפי בחירת המנוי.

**המנויים יוכלו לקבל את השירות באחת משתי דרכים**: קבלת השירות באמצעות התקנה על גבי ציוד הקצה או המחשב של המנוי או קבלת השירות באמצעות הרשת/המערכת של החברה (ללא צורך בהתקנה כלשהי על גבי ציוד הקצה או המחשב של המנוי).

**לשם כך, החברות הסלולריות ישלחו למנוי מסרון במועד ההתקשרות ובמועד חידושה וכן אחת לשנה במהלך תקופת ההסכם הכולל שני קישורים. המנוי יוכל לבחור איזה מבין שני הקישורים להפעיל כדי לקבל את השירות:**

•קישור שבאמצעותו יוכל הלקוח להירשם לקבלת שירות הסינון באמצעות הרשת של החברה, ללא צורך בהתקנת תוכנה כלשהי על גבי ציוד הקצה.

•קישור שבאמצעותו יוכל המנוי להתקין את שירות הסינון על גבי ציוד הקצה שלו. ככל שהמנוי בחר בחלופה זו, תספק לו החברה תמיכה טכנית לצורך ביצוע ההתקנה, על פי בקשתו, ללא תשלום.

**ספקיות האינטרנט ישלחו הודעת דואר אלקטרוני למנוי במועד ההתקשרות בהסכם, וכן אחת לשנה במהלך תקופת ההסכם, ובמועד חידושה, ובו קישור לקבלת שירותי גישה לאינטרנט, המציעה לו את השירות בשתי הדרכים הבאות:**

• קבלת שירותים ללא צורך בהתקנת תוכנה כלשהי על גבי המחשב, תוך ציון מספר הטלפון של מוקד שירות הלקוחות שבו ניתן להזמין את השירות.

• הרשמה לתוכנת סינון שתותקן על גבי המחשב שבידי המנוי. ככל שהמנוי בחר בחלופה זו, יספקו לו החברות תמיכה טכנית לצורך ביצוע ההתקנה, על פי בקשתו, ללא תשלום.

השירות יסופק לכל ציוד קצה (לרבות מכשירי סלולר וטאבלטים) ולכל מחשב/שם משתמש, לרבות כאלה הפועלים במסגרת רשת מקומית/ביתית, קווית/אלחוטית, תוך מתן אפשרות למנוי לבחור לקבל את השירות **רק על חלק מציוד הקצה או המחשבים (לא כל המחשבים או הטלפונים החכמים שבביתו או במשרד)**.

שירות למחשבים וטאבלטים שהם משולבי כרטיס חכם (SIM) יסופק על ידי חברות הסלולר, ומפעילים וירטואליים, ולכאלה שאין בהם כרטיס, כאמור, יסופק השירות על ידי ספקי גישה לאינטרנט ומפעילים פנים ארציים נייחים.

**השירות שיינתן יהיה פשוט ונוח להתקנה ושימוש ולא יגרום לפגיעה בחוויית הגלישה של המנוי בהיבט קצב ומהירות הגלישה.**

**ספק גישה לאינטרנט יספק למנוי תמיכה טכנית שוטפת לשירות, ללא תשלום נוסף על התשלום שהוא משלם בעד שירות הגישה לאינטרנט ויסיר את השירות לבקשתו של מנוי ביום בו הגיש בקשה לכך בכתב או בעל פה.**

**השימוע המלא והמחייב נמצא באתר האינטרנט של משרד התקשורת בכתובת** [**www.moc.gov.il**](http://www.moc.gov.il)

**מדור "שימועים".**

ד"ר יחיאל שבי

דובר